*Projekts*

LATVIJAS REPUBLIKAS MINISTRU KABINETS

|  |  |  |
| --- | --- | --- |
| 2015. gada “\_\_\_\_” \_\_\_\_\_\_\_\_\_\_\_\_  Rīgā |  | Noteikumi Nr.  (prot. Nr. \_\_\_\_\_\_) |

**Kārtība, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem un minimālās aizsardzības pasākumu prasības postījumu novēršanai**

*Izdoti saskaņā ar Sugu un biotopu aizsardzības likuma*

*4.panta 6.punktu*

**I. Vispārīgais jautājums**

1. Noteikumi nosaka:

1.1.kārtību, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem (turpmāk- zaudējumi);

1.2. minimālās nepieciešamo aizsardzības pasākumu prasības postījumu novēršanai.

**II. Kompensācijas piešķiršanas nosacījumi**

2. Kompensāciju par zaudējumiem (turpmāk- kompensācija) izmaksā no valsts budžeta šim mērķim paredzētajiem līdzekļiem pēc tam, kad ir konstatēts, ka postījumus nodarījuši īpaši aizsargājamo nemedījamo sugu vai migrējošo sugu dzīvnieki, zemes īpašnieks vai lietotājs postījumu vietā ir veicis nepieciešamos aizsardzības pasākumus postījumu novēršanai un nodarītie postījumi ir būtiski.

3. Nodarītos postījumus uzskata par būtiskiem, ja:

3.1. postījumi nodarīti augkopības, akvakultūras, lopkopības vai biškopības nozarē;

3.2. nodarīto zaudējumu apmērs pārsniedz piecas valstī noteiktās minimālās mēnešalgas (*euro*);

3.3. postījumu platība augkopībā konkrētajā zemes vienībā nav mazāka par 0.05 hektāriem;

3.4. postījumu intensitāte augkopībā konkrētajā zemes vienībā pārsniedz 10 procentus;

3.5. postījumi akvakultūrai nodarīti zivju dīķos, un katra zivju dīķa platība nav mazāka par 0,1 hektāru;

3.6. postījumus akvakultūrai nodara būtiskākās zivjēdāju putnu sugas- gārņi (zivju gārnis (*Ardea cinerea*)vai lielais baltais gārnis (*Egretta alba*)), ķīri (lielais ķīris (*Larus ridibundus*) vai mazais ķīris (*Larus minutus*), jūras krauklis (*Phalacrocorax carbo*), zivju ērglis (*Pandion haliaetus*).

4. Zemes īpašniekam vai lietotājam ir tiesības saņemt kompensāciju vienu reizi gadā- pavasara sezonā vai rudens sezonā.

5. Kompensāciju nepiešķir tiešās un pastarpinātās pārvaldes institūcijām un valsts vai pašvaldību kapitālsabiedrībām.

6. Zemes īpašniekam vai lietotājam ir tiesības saņemt kompensāciju, ja:

6.1. nodarītais postījums ir būtisks;

6.2. zemes īpašnieks vai lietotājs postījumu vietā ir veicis nepieciešamos aizsardzības pasākumus postījumu novēršanai;

6.3. zemes īpašnieks vai lietotājs ir samaksājis naudas sodus par pārkāpumiem vides jomā, ja tādi uzlikti, kā arī ir atlīdzinājis videi nodarītos zaudējumus, ja tādi tika nodarīti;

6.4. zemes īpašnieks vai lietotājs nav saņēmis citus valsts, pašvaldības vai Eiropas Savienības maksājumus, kas tieši vai netieši paredzēti par tiem pašiem īpaši aizsargājamo nemedījamo sugu un migrējošo sugu dzīvnieku nodarītajiem postījumiem;

6.5. nav konstatēts, ka zaudējumu nodarīšana pieļauta apzināti vai ir veicināta;

6.6. zemes īpašnieks vai lietotājs ir iezīmējis dabā postītās platības robežas, ja kompensāciju pieprasa par augkopībai nodarītajiem zaudējumiem;

6.7. zivju dīķis ir reģistrēts Lauksaimniecības datu centrā kā akvakultūras dzīvnieku novietne, ja kompensāciju pieprasa par akvakultūrai nodarītajiem zaudējumiem;

6.8. zivju dīķa platība ir reģistrēta Nekustamā īpašuma valsts kadastra informācijas sistēmā kā zeme zem zivju dīķiem, ja kompensāciju pieprasa par akvakultūrai nodarītajiem zaudējumiem;

6.9. zemes īpašnieks vai lietotājs vienlaikus ir lauksaimniecības dzīvnieku, kuriem nodarīti postījumi, īpašnieks, ja kompensāciju pieprasa par lopkopībai vai biškopībai nodarītajiem zaudējumiem;

6.10. lauksaimniecības dzīvnieki, kuriem nodarīti postījumi, to novietne un ganāmpulks ir reģistrēti Lauksaimniecības datu centrā, ja kompensāciju pieprasa par lopkopībai vai biškopībai nodarītajiem zaudējumiem;

6.11. lauksaimniecības dzīvnieki, kuriem nodarīti postījumi, ir apzīmēti atbilstoši normatīvo aktu prasībām, kas nosaka lauksaimniecības dzīvnieku apzīmēšanas kārtību.

7. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai augkopībai:

7.1. akustiskie atbaidītāji (izmantojot skaņu);

7.2. mehāniskie atbaidītāji (putnubiedēkļi, plēsīgo putnu silueta mulāžas un citi);

7.3. atstarojoši, kustību vai troksni radoši elementi;

7.4. citi pierādāmi pasākumi.

8. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai akvakultūrai:

8.1. akustiskie atbaidītāji (izmantojot skaņu);

8.2. mehāniskie atbaidītāji (putnubiedēkļi, plēsīgo putnu silueta mulāžas un citi);

8.3. atstarojoši, kustību vai troksni radoši elementi;

8.4. teritorijas norobežošana ar tīkliem;

8.5. zivjēdāju putnu kolonijai ligzdošanai un atpūtai piemērotu elementu novākšana;

8.6. citi pierādāmi pasākumi.

9. Zemes īpašnieks vai lietotājs nodrošina vismaz vienu no šādiem aizsardzības pasākumiem postījumu novēršanai lopkopībai vai biškopībai:

9.1. nožogotas platības lauksaimniecības dzīvniekiem diennakts tumšajā laikā;

9.2. suņi;

9.3. bišu stropu atrašanās cilvēku mītņu tuvumā;

9.4. elektriskie gani bišu stropu aizsardzībai;

9.5. repelenti;

9.6. mehāniskie atbaidītāji.

**III. Iesniegums kompensācijas saņemšanai**

10. Iesniegumu kompensācijas saņemšanai (turpmāk- iesniegums) par augkopībai (1.pielikums), akvakultūrai (2.pielikums), lopkopībai vai biškopībai (3.pielikums) nodarītajiem zaudējumiem zemes īpašnieks vai lietotājs vai viņa pilnvarota persona (turpmāk- iesniedzējs) iesniedz Dabas aizsardzības pārvaldē (turpmāk- pārvalde).

11. Iesniegumam pievieno šādus dokumentus (to apliecinātas kopijas):

11.1. zemes lietošanas tiesības apliecinošu dokumentu, ja iesniegumu iesniedz zemes lietotājs;

11.2. pilnvaru, ja iesniegumu iesniedz zemes īpašnieka vai lietotāja pilnvarotā persona;

11.3. Nekustamā īpašuma valsts kadastra informācijas sistēmā reģistrētu zemes robežu plānu (turpmāk- zemes robežu plāns);

11.4. Lauksaimniecības datu centra izsniegtu apliecinājumu, ka zivju dīķa platība ir reģistrēta kā akvakultūras dzīvnieku novietne, ja kompensāciju pieprasa par akvakultūrai nodarītajiem zaudējumiem;

11.5. ja zemes īpašnieks vai lietotājs ir bioloģiskās lauksaimniecības produktu ražotājs-Sertifikācijas un testēšanas centra izsniegtu apliecinājumu, ka lauksaimniecībā izmantojamā zeme, kur nodarīti postījumi, ir iekļauta bioloģiskās lauksaimniecības kontroles sistēmā, ja iesniegumu iesniedz par augkopībai nodarītajiem zaudējumiem;

11.6. Lauksaimniecības datu centra izsniegtu apliecinājumu, ka lauksaimniecības dzīvnieki, to novietne un ganāmpulks ir reģistrēti Lauksaimniecības datu centrā, ja iesniegumu iesniedz par lopkopībai vai biškopībai nodarītajiem zaudējumiem.

**IV. Komisijas izveidošana**

12. Lai novērtētu augkopībai, akvakultūrai, lopkopībai vai biškopībai nodarītos zaudējumus, pārvalde izveido komisiju.

13. Komisijā, ko izveido augkopībai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta un attiecīgās pašvaldības. Komisijas darbu vada pārvaldes pārstāvis.

14. Komisijā, ko izveido akvakultūrai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta un Valsts vides dienesta. Komisijas darbu vada pārvaldes pārstāvis.

15. Komisijā, ko izveido lopkopībai vai biškopībai nodarīto zaudējumu novērtēšanai, iekļauj pārstāvi no pārvaldes, Lauku atbalsta dienesta, Valsts meža dienesta un Pārtikas un veterinārā dienesta. Komisijas darbu vada pārvaldes pārstāvis.

16. Komisija un iesniedzējs ir tiesīgi zaudējumu novērtēšanā pieaicināt neatkarīgus ekspertus ar padomdevēja tiesībām:

16.1. sabiedrības ar ierobežotu atbildību “Latvijas Lauku konsultāciju un izglītības centrs” ekspertus;

16.2. Latvijas valsts mežzinātnes institūta “Silava” ekspertus;

16.3. Pārtikas drošības, dzīvnieku veselības un vides zinātniskā institūta “BIOR” ekspertus;

16.4. sugu un biotopu aizsardzības jomā sertificētus ekspertus;

16.5. citu attiecīgās jomas ekspertus.

17. Izdevumus, kas saistīti ar šo noteikumu 16.punktā minēto ekspertu darbu, sedz iesnieguma iesniedzējs.

**V. Augkopībai nodarīto zaudējumu novērtēšana un apmēra aprēķināšana**

18. Komisija 10 darbdienu laikā pēc iesnieguma un šo noteikumu 11.punktā minēto dokumentu saņemšanas, piedaloties iesniedzējam:

18.1. apseko un veic pārbaudi dabā;

18.2. nosaka postījumus nodarījušo dzīvnieku sugu (sugu grupu);

18.3. vizuāli novērtē postījumu intensitāti konkrētajā zemes vienībā;

18.4. nosaka postījumu platību konkrētajā zemes vienībā;

18.5. nosaka kultūraugu;

18.6. konstatē, vai zaudējumu nodarīšana nav pieļauta apzināti vai ir veicināta;

18.7. konstatē, vai ir veikti iesniegumā norādītie aizsardzības pasākumi postījumu novēršanai.

19. Augkopībai nodarītos zaudējumus novērtē attiecīgā kultūrauga veģetācijas periodā.

20. Augkopībai nodarīto zaudējumu apmēru nosaka platībā, kuru zemes īpašnieks vai lietotājs ir iezīmējis dabā.

21. Komisija sastāda pārbaudes aktu par augkopībai nodarītajiem zaudējumiem (4.pielikums), ko paraksta visi komisijas locekļi, iesniedzējs, kā arī atbilstoši šo noteikumu 16.punktam pieaicinātie eksperti. Pārbaudes aktam par augkopībai nodarītajiem zaudējumiem pievieno kartoshēmu digitālā veidā vektordatu formā (.gml, .dwg, .dxf, .dgn vai .shp datņu formā) LKS-92-TM koordinātu sistēmā mērogā 1:5000 vai 1:10000 ar norādītām zemes vienības robežām, postījumu platību un postījumu platības robežu koordinātām. Pārbaudes aktam var pievienot fotouzņēmumus.

22. Ja komisijas loceklis, eksperts vai iesniedzējs atsakās parakstīt pārbaudes aktu par augkopībai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

23. Augkopībai nodarīto zaudējumu apmēru aprēķina, izmantojot šādu formulu:

Z = C x A, kur

Z – zaudējumu apmērs (*euro*);

C – attiecīgā kultūrauga sējumu vai stādījumu ierīkošanas un uzturēšanas bruto seguma izmaksas intensīvi vai bioloģiski audzētam par iepriekšējo gadu;

A – postījumu platība (ha).

**VI. Akvakultūrai nodarīto zaudējumu novērtēšana un apmēra aprēķināšana**

24. Komisija 10 darbdienu laikā pēc iesnieguma un šo noteikumu 11.punktā minēto dokumentu saņemšanas, piedaloties iesniedzējam:

24.1. apseko un veic pārbaudi dabā;

24.2. konstatē postījumus nodarījušo zivjēdāju putnu sugu klātbūtni un nosaka to skaitu;

24.3. konstatē zivju dīķu, kuros nodarīti postījumi, platību;

24.4. konstatē, vai zaudējumu nodarīšana nav pieļauta apzināti vai ir veicināta;

24.5. konstatē, vai ir veikti iesniegumā norādītie aizsardzības pasākumi postījumu novēršanai.

25. Komisija sastāda pārbaudes aktu par akvakultūrai nodarītajiem zaudējumiem (5.pielikums), ko paraksta visi komisijas locekļi, iesniedzējs, kā arī atbilstoši šo noteikumu 15.punktam pieaicinātie eksperti. Pārbaudes aktam par akvakultūrai nodarītajiem zaudējumiem pievieno kartoshēmu digitālā veidā vektordatu formā (.gml, .dwg, .dxf, .dgn vai .shp datņu formā) LKS-92-TM koordinātu sistēmā mērogā 1:5000 vai 1:10000 ar norādītām zemes vienības robežām un postījumu platību un postījumu platības robežu koordinātām. Pārbaudes aktam var pievienot fotouzņēmumus.

26. Ja komisijas loceklis, eksperts vai iesniedzējs atsakās parakstīt pārbaudes aktu par akvakultūrai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

27. Zaudējumus akvakultūrai nosaka pēc šo noteikumu 3.6. apakšpunktā minēto četru būtiskāko zivjēdāju putnu sugu (gārņi, ķīri, jūras krauklis, zivju ērglis) regulāras klātbūtnes, izmantojot šādu formulu:

Z = 0,1 x B x Dmin x P, kur

Z – zaudējumu apmērs (*eiro*);

B – zivjēdāju putnu sugu skaits (no 1 līdz 4). Ja pārbaudes aktā norādītais zivjēdāju putnu sugu skaits atšķiras no iesniegumā norādītā, aprēķinā izmanto vidējo pārbaudes aktā un iesniegumā norādīto zivjēdāju putnu sugu skaitu;

Dmin – valstī noteiktā minimālā mēnešalga (*eiro*);

P – zivju dīķa platība (ha).

**VII. Lopkopībai vai biškopībai nodarīto zaudējumu novērtēšana un apmēra aprēķināšana**

28. Komisija nekavējoties pēc iesnieguma un šo noteikumu 11.punktā minēto dokumentu saņemšanas, piedaloties iesniedzējam:

28.1. apseko un veic pārbaudi dabā;

28.2. nosaka postījumus nodarījušo dzīvnieku sugu;

28.3. nosaka lauksaimniecības dzīvnieka, kuram nodarīti postījumi sugu (šķirni); 28.4. konstatē lauksaimniecības dzīvnieku (tajā skaitā bišu saimju), kuriem nodarīti postījumi, skaitu;

28.5. pārbauda, vai lauksaimniecības dzīvnieki (tajā skaitā bišu saimes) ir apzīmēti atbilstoši normatīvo aktu prasībām, kas nosaka lauksaimniecības apzīmēšanas kārtību;

28.6. Konstatē katra lauksaimniecības dzīvnieka (tajā skaitā bišu saimes), kuram nodarīti postījumi, identifikācijas numuru, apzīmēšanas līdzekli un tā numuru;

28.7. konstatē, vai nodarīto postījumu dēļ lauksaimniecības dzīvnieki (tajā skaitā bišu saimes) ir nogalināti vai ievainoti un tādēļ likvidējami;

28.8. konstatē, vai zaudējumu nodarīšana nav pieļauta apzināti vai ir veicināta;

28.9. konstatē, vai ir veikti iesniegumā norādītie aizsardzības pasākumi postījumu novēršanai.

29. Lopkopībai nodarītos zaudējumus nosaka, ja postījumu dēļ lauksaimniecības dzīvnieki ir nogalināti vai ievainoti un tādēļ likvidējami.

30. Biškopībai nodarītos zaudējumus nosaka, ja bišu saimes ir gājušas bojā vai ir likvidējamas.

31. Komisija sastāda pārbaudes aktu par lopkopībai vai biškopībai nodarītajiem zaudējumiem (6.pielikums), ko paraksta visi komisijas locekļi, iesniedzējs, kā arī atbilstoši šo noteikumu 15.punktam pieaicinātie eksperti. Pārbaudes aktam par lopkopībai vai biškopībai nodarītajiem zaudējumiem var pievienot fotouzņēmumus.

32. Ja komisijas loceklis, eksperts vai iesniedzējs atsakās parakstīt pārbaudes aktu par lopkopībai vai biškopībai nodarītajiem zaudējumiem, to atzīmē šajā pārbaudes aktā, norādot atteikšanās iemeslu.

33. Zaudējumu apmēru lopkopībai vai biškopībai nosaka pēc attiecīgā lauksaimniecības dzīvnieka vai bišu saimes ieviešanas un uzturēšanas bruto seguma izmaksām par iepriekšējo gadu, ņemot vērā Lauksaimniecības datu centra reģistrā norādīto lauksaimniecības dzīvnieku vecumu un izmantošanas grupu.

**VIII. Lēmuma pieņemšana par kompensācijas piešķiršanu vai atteikumu piešķirt kompensāciju un kompensācijas izmaksas kārtība**

34.Pārvaldes amatpersona, pamatojoties uz pārbaudes aktu par augkopībai, akvakultūrai, lopkopībai vai biškopībai nodarītajiem zaudējumiem, atbilstoši šiem noteikumiem nosaka zaudējumu apmēru un pieņem lēmumu par kompensācijas piešķiršanu vai atteikumu piešķirt kompensāciju.

35. Pirms lēmuma pieņemšanas par kompensācijas piešķiršanu pārvaldes amatpersona pārbauda vai iesniedzējs ir izpildījis šo noteikumu 6.punktā minētos nosacījumus kompensācijas piešķiršanai.

36. Lēmumu par kompensācijas piešķiršanu vai atteikumu piešķirt kompensāciju pārvaldes amatpersona pieņem mēneša laikā pēc pārbaudes akta par augkopībai, akvakultūrai, lopkopībai vai biškopībai nodarītajiem zaudējumiem sastādīšanas.

37. Lēmumu par kompensācijas piešķiršanu vai atteikumu piešķirt kompensāciju var apstrīdēt pārvaldes ģenerāldirektoram mēneša laikā no tā spēkā stāšanās dienas. Pārvaldes ģenerāldirektora lēmumu var pārsūdzēt Administratīvā rajona tiesā Administratīvā procesa likumā noteiktajā kārtībā.

38. Pārvalde pēc lēmuma pieņemšanas par kompensācijas piešķiršanu nodrošina tās izmaksu atbilstoši valsts budžetā šim mērķim paredzētajiem līdzekļiem.

**IX. Noslēguma jautājumi**

39.Atzīt par spēku zaudējušiem Ministru kabineta 2007.gada 20.novembra noteikumus Nr.778 “Kārtība, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem” (Latvijas Vēstnesis, 2007, 188.nr., 2013, 163.nr.).

40. Noteikumi stājas spēkā 2016.gada 1.janvārī.

Ministru prezidente L.Straujuma

Vides aizsardzības un reģionālās attīstības ministrs K.Gerhards

Iesniedzējs:

Vides aizsardzības un reģionālās attīstības ministrs K.Gerhards

Vīza:

valsts sekretārs G.Puķītis

29.10.15 9:45

1943

V.Bernards

67026524

[Vilnis.bernards@varam.gov.lv](mailto:Vilnis.bernards@varam.gov.lv)